**Ensimmäinen uuden perusrakenteen**

**Subaru Impreza valmistui Amerikassa**

**Subaru on aloittanut uudelle perusrakenteelle suunnitellun Subaru Imprezan tuotannon Subaru of Indiana Automotive Inc. (SIA) autotehtaalla Amerikassa. Ensimmäinen koskaan Amerikassa valmistettu Impreza MY17-malli rullasi alkuviikosta juhlavin seremonioin tuotantolinjalta ulos.**

Subarun myynti on tänä vuonna jatkanut maailmanlaajuista kasvuaan. Autonvalmistajan virallinen tuotantotavoite kuluvalle vuodelle on 1 014 000 autoa. Saavuttaakseen tavoitteen, Subaru lisännyt tuotantokapasiteettiaan Amerikassa, jolloin yhtiön Japanin autotehtailta vapautui kapasiteettia muille markkina-alueille. Tänä vuonna Subaru aikoo ensimmäisen kerran ylittää miljoonan auton rajan.

Subaru Imprezaa on tähän asti valmistettu ainoastaan Gunman autotehtailla Japanissa. Vastatakseen Amerikassa jo kahdeksatta perättäistä vuotta kasvaneeseen kysyntään ja saavuttaakseen tänä vuonna miljoonan auton tuotantorajan, Subaru siirsi uudelle perusrakenteelle ensimmäisenä automallina valmistettavan Imprezan tuotannon yhtiön Lafayetten autotehtaalle Indianaan. Subarun Lafayetten tehtailla valmistetaan tästä eteenpäin kaikki Amerikassa ja Kanadassa myytävät Subaru Outback-, Legacy- ja Impreza -mallit sekä myöhemmin vuonna 2018 esiteltävä SUV-luokan perheauto, jossa matkustajat istuvat kolmessa rivissä.

Vuoden loppuun mennessä autotehtaan tuotantokapasiteetti kasvaa 218 000 autosta 394 000 autoon ja maaliskuuhun 2019 mennessä tehtaan tuotantokapasiteettia on varauduttu kasvattamaan 436 000 autoon. Subaru on valmistanut henkilöautoja Lafayetten tehtailla Indianassa syyskuusta 1989. Tehdasalueen koko on 337 hehtaaria ja tehtaalla työskentelee 5 541 työntekijää.